Anitta Ahonen

Anitta Ahonen (s. 1964 Juupajoki) on suomalainen stand up -koomikko. Ahonen tutustui stand up -komiikkaan ensimmäisten joukossa Suomessa 1990-luvulla ja on esiintynyt 1990-luvun lopulta saakka.Ahonen käyttää stand upissa taiteilijanimeä Iso A. Hänet tunnetaan ronskista huumoristaan, jossa hän käsittelee esimerkiksi ylipainoaan, sairastamaansa syöpää ja läheisiä ihmisiä. 

Ahonen haaveili aikoinaan näyttelijän urasta, mutta ei päässyt Teatterikorkeakouluun. Hän kuitenkin osallistui laitoksen järjestämälle stand up -kurssille, jonka veti amerikkalainen näyttelijä ja koomikko Ron Ruth. Vuonna 2003 Ahonen osallistui Vuoden stand up -tulokas kilpailuun ja oli kisan ainoa naisosallistuja.  Vuodesta 2005 lähtien Ahonen on työskennellyt stand up -koomikkona kokopäiväisesti. Hän osallistui samana vuonna SubTV:llä esitettyyn Get Up, Stand Up! -kilpailuun, jossa etsittiin uusia stand upin kykyjä.

Ahonen pitää stand up -kursseja aloitteleville koomikoille, opastaa Tampereen kesäyliopistossa tutkijoita tekemään humoristisia science slam-esityksiä  ja valmentaa työyhteisöjä komiikan keinoin.

Ahonen on opiskellut muun muassa yleistä kirjallisuustiedettä ja draamaa Tampereen yliopistossa ja näytellyt harrastajateatterissa. Ennen koomikon uraa Ahonen työskenteli telealan yrityksessä.

Lähteet

Muualla aiheesta 

 Kuusi kuvaa stand up -koomikko Anitta Ahosen elämästä, 1.5.2022 Yle Areena

Suomalaiset stand up -koomikot
Elävät henkilöt

Vuonna 1964 syntyneet